Rússar gerðu sprengjuárás á skóla í Luhansk-héraði í austurhluta Úkraínu í gærkvöld, þar sem níutíu manns höfðu leitað skjóls. Óttast er að sextíu þeirra hafi farist árásinni.
Skólinn var í þorpinu Bilogorivka í Luhansk, annað tveggja héraða sem mynda Donbass - svæðið í austurhluta Úkraínu sem hefur verið á valdi aðskilnaðarsinna frá árinu tvö þúsund og fjórtán. Á því svæði hafa bardagarnir verið harðastir undanfarna dag og vikur.
Aðkoman var hörmuleg. Hér heyrist óþekkt rödd á vettvangi segja að minnst fimmtíu og sjö hafi verið í byggingunni og aðeins hafi tekist að bjarga sjö. Ólíklegt sé að fleiri hafi lifað árásina af. Sergii Gaidai héraðsstjóri í Luhansk voru reyndar með aðrar tölur - segja að um níutíu manns hafi verið í skólanum þegar árásin var gerð en tuttugu og sjö hefði verið bjargað. Þau sextíu sem eftir eru séu líklega látin en þegar síðast fréttist höfðu tvö lík fundist. Björgunarstarf hófst í morgun en ekki var hægt að hefja þau fyrr vegna hættu á frekari árásum.
Á sama tíma er enn verið að huga að fólki í Mariupol. Þó að búið sé að bjarga konum, börnum og eldra fólki úr hópi óbreyttra borgara er eftir að flytja sært fólk, lækna og hermenn á brott. Volodymyr Zelensky forseti Úkraínu sagði í ávarpi í gærkvöld að viðræður stæðu yfir um að finna friðsamlega lausn á því. Stefnt sé að því að opna flóttaleiðir, en þá verði Rússar að standa við það sem þeir lofa.
Úkraínumenn óttast hins vegar að Rússar sæki af auknum krafti fram í Mariupol nú, og því bíði harðir bardagar þeirra úkraínsku hermanna sem eftir eru í borginni.
Síðasta sólarhringinn hafa einnig borist fregnir af árásum Rússa á hafnarborgina Odesa við Svartahaf og gagnsókn Úkraínumanna í Karkhiv í norðurhluta landsins. Það er því barist á mörgum vígstöðvum í Úkraínu.
Óttast er að um sexíu manns hafi farist í sprengjuárás á skóla í þorpinu Bilo-gorivka í austurhluta Úkraínu. Bardagar geisa bæði í norður- og suðurhluta landsins.